**ОБЯСНИТЕЛНА ЗАПИСКА**

**за извършените разходи във връзка с мерките за предотвратяване разпространението на COVID-19**

С решение от 16.03.2020 г. на Академичния съвет на Медицински университет – Плевен към Научноизследователския институт беше разкрита Вирусологична лаборатория за извършване на изследвания на COVID-19 (коронавирус). Същата беше открита и започна да функционира на 07.04.2020 г. Инвестирайки голям размер собствени средства, Медицински университет - Плевен завърши напълно цялостното изграждане и оборудване на новата Вирусологична лаборатория за изследване на коронавирус към Научноизследователския институт. Наличието на лабораторията за изследване на COVID-19 в град Плевен е от съществена важност и значение за справяне с епидемичната обстановка и излизане от извънредното положение в страната. В района на Централна Северна и Северозападна България няма друга подобна лаборатория. Тя осъществява дейността си в тясна колаборация с Националния кризисен щаб и Министерство на здравеопазването и следва всички техни препоръки. За обособяването на лабораторията се извърши основен ремонт на помещение, собственост на Университета, намиращо се във Втора клинична база „Проф. Д-р Марин Ганчев“ в размер на 53 206 лв. като се изградиха и подходяща вентилационна и охранителна система за 74 592 лв. Закупена бе съвременна и високотехнологична апаратура в размер на 165 590 лв. Екипът, работещ в лабораторията премина обучителен курс във ВМА-София и се състои от специалисти вирусолози и молекулярни биолози, работещи на трисменен режим на работа. Към момента за зачислени и 3 бр. лекари-специализанти за придобиване на специалност „Вирусология“. Екипите са осигурени с необходимите предпазни облекла, лични средства за защита и дезинфектанти. За периода са изплатени възнаграждения на персонала в размер на 62 773 лв., в т.ч. и дължимите осигурителни вноски. Значителен разход в размер на 85 453 лв. са необходимите китове за изследвания с PCR метод, китовете за екстракция и детекция на нуклеинови киселини както и специфичните за дейността консумативи (пипети, епруветки, филтри и др.). За осигуряване снабдяването с посочените консумативи Медицински университет – Плевен обяви дарителска кампания и събра средства в размер на 90 089 лв., с които бе подпомогната дейността на лабораторията.

С цел превенция на разпространението на COVID-19 на територията на Университета, Ръководството осигури на всички работещи лични предпазни средства (ръкавици, маски, дезинфектанти) както и ежедневна дезинфекция на работните помещения. За горепосочените са изразходвани средства в размер на 49 674 лв.

Обучението се провежда в дистанционна форма на обучение, кандидат-студентските изпити и редовната изпитна сесия ще се проведат при спазване на противоепидемичните мерки, утвърдени от Министъра на здравеопазването.

За всички изразходени средства Медицински университет – Плевен стриктно спазва разпоредбите на Закона за мерките и действията по време на извънредното положение и Закона за изменение и допълнение на закона за здравето /ДВ бр. 44 от 2020 г./.

**ФИН. ДИРЕКТОР:**

**(И. Потурлиев)**